РЕШЕНИЕ ЗА ИЗПЪЛНЕНИЕ НА СЪВЕТА
от 7 декември 2009 година
за предоставяне на разрешение на Република Словения да прилага мярка за дерогация от член 167 от Директива 2006/112/ЕО относно общата система на данъка върху добавената стойност
(2009/939/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Директива 2006/112/ЕО (1), и по-специално член 395, параграф 1 от нея,
като взе предвид предложението на Комисията,
като има предвид, че:
(1)
С Решение 2007/133/ЕО на Съвета (2), чрез дерогация от член 167 от Директива 2006/112/ЕО, Република Словения (наричана по-долу „Словения“) получи разрешение да отсрочи момента на възникване на правото на приспадане на данъка върху добавената стойност (ДДС) до момента на плащането му на доставчика на стоки или услуги за данъчнозадължени лица, за които се прилага незадължителна схема, съгласно която по силата на член 66, буква б) от посочената директива ДДС, начислен върху техните доставки на стоки и услуги, става изискуем в момента на получаване на плащането за тях (схема, наричана „схема на касова отчетност“). От схемата могат да се възползват данъчнозадължени лица, чийто годишен оборот не надвишава 208 646 EUR.
(2)
С писма, заведени в генералния секретариат на Комисията на 23 и 31 юли 2009 г., Словения поиска разрешение за удължаване на срока на действие на тази специална мярка за дерогация. Словения поиска също така горната граница на годишния оборот по схемата да бъде повишена на 400 000 EUR.
(3)
В съответствие с член 395, параграф 2 от Директива 2006/112/ЕО с писмо от 25 септември 2009 г. Комисията уведоми останалите държави-членки за искането на Словения. С писмо от 29 септември 2009 г. Комисията информира Словения, че разполага с всички данни, които счита за необходими за разглеждането на искането.
(4)
Схемата на касова отчетност е опростена схема за облагане с незадължителен характер, предназначена за малките предприятия, които не могат да се ползват от освобождаване от данък. Тя позволява по отношение на посочените данъчнозадължени лица да се прилага просто правило въз основа на датата на плащане на получените от тях доставки и на извършените от тях доставки, за да се определи съответно в кой момент те трябва да упражнят правото си на приспадане на ДДС и в кой момент да внесат данъка в държавната хазна. Следователно за посочените данъчнозадължени лица схемата представлява мярка за опростяване, която може също така да им предостави предимства по отношение на наличните средства.
(5)
На 28 януари 2009 г. Комисията представи предложение за директива за изменение на Директива 2006/112/ЕО по отношение на правилата за издаване на фактури, която позволява също така на държавите-членки да отсрочат момента на възникване на правото на приспадане на ДДС до момента на плащането му на доставчика на стоки или услуги за данъчнозадължени лица, чийто годишен оборот не надвишава определена горна граница, която може да бъде определена от държавите-членки в размер до 2 000 000 EUR, и които следователно имат право да се възползват от незадължителна схема, съгласно която ДДС, начислен върху техните доставки, става изискуем едва в момента на получаване на плащането за тях.
(6)
Исканата специална мярка за дерогация не засяга приходите от ДДС на Словения на етапа на крайното потребление и по никакъв начин не оказва влияние върху собствените ресурси на Съюза, които се формират от ДДС,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 167 от Директива 2006/112/ЕО Словения получава разрешение да отсрочи момента на възникване на правото на приспадане на данъка върху добавената стойност (ДДС) за данъчнозадължените лица, посочени във втората алинея, до момента на плащането му на доставчика на стоки или услуги.
Засегнатите данъчнозадължени лица трябва да са избрали схема за облагане, в съответствие с която ДДС върху техните доставки на стоки и услуги става изискуем в момента, в който им бъде заплатена съответната доставка. Съгласно схемата техният годишен оборот не трябва да надвишава 400 000 EUR.
Член 2
Настоящото решение се прилага от 1 януари 2010 г. до деня на влизане в сила на директива, с която на държавите-членки се позволява да отсрочат момента на възникването на правото на приспадане на ДДС до момента на плащането му на доставчика на стоки или услуги за данъчнозадължени лица, чийто годишен оборот не надвишава определена горна граница и които по този начин имат право да се възползват от незадължителна схема, съгласно която ДДС, начислен върху техните доставки на стоки и услуги, става изискуем в момента на получаване на плащането за тях. При всички случаи настоящото решение се прилага най-късно до 31 декември 2012 г.
Член 3
Адресат на настоящото решение е Република Словения.
Съставено в Брюксел на 7 декември 2009 година.